ΑΠΟΦΑΣΗ αριθ. 1/1999 ΤΗΣ ΜΕΙΚΤΗΣ ΕΠΙΤΡΟΠΗΣ ΕΚ/ΔΑΝΙΑΣ-ΦΕΡΟΩΝ ΝΗΣΩΝ

της 22ας Ιουνίου 1999

που αντικαθιστά το πρωτόκολλο αριθ. 1 της συμφωνίας περί δασμολογικής μεταχείρισης και άλλων ρυθμίσεων που εφαρμόζονται σε ορισμένα ψάρια και προϊόντα αλιείας τα οποία τίθενται σε ελεύθερη κυκλοφορία στην Κοινότητα ή εισάγονται στις Φερόες Νήσους

(1999/456/ΕΚ)

Η ΜΕΙΚΤΗ ΕΠΙΤΡΟΠΗ,

Έχοντας υπόψη τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Φερόων Νήσων, αφετέρου(1), και ιδίως το άρθρο 34 παράγραφος 1,

Εκτιμώντας:

(1) ότι, υπό το πρίσμα της εξέτασης της συμφωνίας και για τη συμμόρφωσή της με τις ρυθμίσεις για τις συμφωνίες ελευθέρων συναλλαγών στα πλαίσια του Παγκόσμιου Οργανισμού Εμπορίου (ΠΟΕ), θεωρείται σκόπιμη η αναθεώρηση του πρωτοκόλλου αριθ. 1 της συμφωνίας·

(2) ότι η αναθεώρηση αυτή απαιτεί ορισμένες τροποποιήσεις του εν λόγω πρωτοκόλλου και των παραρτημάτων του·

(3) ότι είναι επίσης σκόπιμο να διασφαλιστεί ότι, οι τροποποιήσεις που θα πραγματοποιηθούν στα πλαίσια της εν λόγω αναθεώρησης, δεν θέτουν σε κίνδυνο τη σταθερότητα της κοινοτικής αγοράς των σχετικών προϊόντων·

(4) ότι, μετά από διαπραγματεύσεις μεταξύ της Επιτροπής εξ ονόματος της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Φερόων Νήσων, αφετέρου, συμφωνήθηκε να αντικατασταθεί το πρωτόκολλο αριθ. 1 και τα παραρτήματά του από το συνημμένο κείμενο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρωτόκολλο αριθ. 1 της συμφωνίας και τα παραρτήματά του, αντικαθίστανται από το κείμενο που περιλαμβάνεται στο παράρτημα της παρούσας απόφασης.

Άρθρο 2

Η παρούσα απόφαση παράγει αποτελέσματα από την πρώτη ημέρα του δεύτερου μήνα που ακολουθεί εκείνον κατά τον οποίο υιοθετήθηκε.

Βρυξέλλες, 22 Ιουνίου 1999.

Για τη Μεικτή Επιτροπή

Alexander WIEDIOW

Ο Πρόεδρος

(1) ΕΕ L 53 της 22.2.1997, σ. 2.

ΠΑΡΑΡΤΗΜΑ

"ΠΡΩΤΟΚΟΛΛΟ αριθ. 1

περί δασμολογικής μεταχείρισης και άλλων ρυθμίσεων που εφαρμόζονται σε ορισμένα ψάρια και προϊόντα αλιείας τα οποία τίθενται σε ελεύθερη κυκλοφορία στην Κοινότητα ή εισάγονται στις Φερόες Νήσους

Άρθρο 1

Όσον αφορά τα προϊόντα που απαριθμούνται στο παράρτημα του παρόντος πρωτοκόλλου, καταγωγής Φερόων Νήσων:

1. δεν επιβάλλονται νέοι δασμοί κατά τις συναλλαγές μεταξύ της Κοινότητας και των Φερόων Νήσων·

2. οι προτιμησιακοί δασμοί και άλλοι όροι που εφαρμόζονται κατά την εισαγωγή στην Κοινότητα, είναι αυτοί που αναφέρονται στο παράρτημα.

Άρθρο 2

Οι τιμές αναφοράς που έχουν καθοριστεί ή πρόκειται να καθοριστούν από την Κοινότητα, δεν εφαρμόζονται για τα προϊόντα που καλύπτονται από το παρόν πρωτόκολλο.

Άρθρο 3

1. Όταν η μείωση της τιμής κατά την εισαγωγή συγκεκριμένου προϊόντος αλιείας από συμβαλλόμενο μέρος επιφέρει, ή δύναται να επιφέρει, σοβαρή ζημία στη σχετική παραγωγική δραστηριότητα στο άλλο συμβαλλόμενο μέρος, το θιγόμενο συμβαλλόμενο μέρος μπορεί να λάβει τα κατάλληλα μέτρα.

2. Κατά την επιλογή των μέτρων, πρέπει να δίδεται προτεραιότητα στα μέτρα που διαταράσσουν λιγότερο τη λειτουργία της παρούσας συμφωνίας.

3. Πριν από τη λήψη των κατάλληλων μέτρων, το συγκεκριμένο συμβαλλόμενο μέρος παρέχει στη Μεικτή Επιτροπή όλες τις σχετικές πληροφορίες που απαιτούνται για την εμπεριστατωμένη εξέταση της κατάστασης, με σκοπό την εξεύρεση αποδεκτής από τα συμβαλόμενα μέρη λύσης.

4. Εκτός από επείγουσες περιπτώσεις, όπως ορίζεται στην παράγραφο 5, το θιγόμενο συμβαλλόμενο μέρος δεν μπορεί να λάβει μέτρα προτού παρέλθει ένας μήνας από την ημερομηνία της κοινοποίησης, εκτός αν η διαδικασία στο πλαίσιο της Μεικτής Επιτροπής έχει ολοκληρωθεί πριν από την εκπνοή της προαναφερθείσας προθεσμίας.

5. Όταν οι περιστάσεις απαιτούν την ανάληψη επείγουσας δράσης, το θιγόμενο συμβαλλόμενο μέρος μπορεί να εφαρμόσει τα απολύτως αναγκαία μέτρα για να επανορθώσει την κατάσταση, τρεις ημέρες το ενωρίτερον μετά την ενημέρωση του άλλου συμβαλλόμενου μέρους.

6. Κάθε μέτρο διασφάλισης κοινοποιείται αμέσως στη Μεικτή Επιτροπή και αποτελεί το αντικείμενο περιοδικών διαβουλεύσεων στα πλαίσια της επιτροπής, ενόψει ιδίως της κατάργησής του μόλις το επιτρέψουν οι συνθήκες.

Άρθρο 4

Οι Φερόες Νήσοι καταργούν τα τιμολόγια και τους δασμούς επί των εισαγωγών ψαριών και προϊόντων αλιείας, καταγωγής Κοινότητας.

ΠΑΡΑΡΤΗΜΑ

Οι προτιμησιακοί δασμοί και άλλοι όροι που εφαρμόζονται σε προϊόντα, καταγωγής και προέλευσης Φερόων Νήσων, κατά την εισαγωγή τους στην Κοινότητα, είναι οι εξής:

ΠΙΝΑΚΑΣ I

>ΘΕΣΗ ΠΙΝΑΚΑ>

ΠΙΝΑΚΑΣ II

>ΘΕΣΗ ΠΙΝΑΚΑ>"